AQSh hukumati Rossiya va Xitoyning xavotirlanishiga qaramasdan, Janubiy Koreya mudofaasini mustahkamlash, jumladan raketalarga qarshi mudofaa tizimini yetkazib berish rejasidan voz kechmoqchi emas, deb aytdi Oq uy vakili Josh Ernest. Bu haqda "Interfaks" axborot agentligi xabar bermoqda. Ernestning aytishicha, AQShning Janubiy Koreya xavfsizligi borasidagi majburiyatlari qat’iydir. "Koreya respublikasi – AQShning yaqin ittifoqdoshi va bu AQSh uning xavfsizligini ta’minlash uchun o‘z resurslarini tikishga tayyorligini bildiradi", deb aytdi Ernest. Ernest Shimoliy Koreya tomonidan bildirilayotgan tahdid Vashington va Seul o‘rtasida Janubiy Koreyada THAAD raketalarga qarshi mudofaa tizimini joylashtirish bo‘yicha muzokaralar o‘tkazilishiga sabab bo‘lganini ta’kidlab o‘tdi.